b'\n_START_ARTICLE_\nGitica Jakopin\n_START_SECTION_\n\xc5\xbdivljenje\n_START_PARAGRAPH_\nJakopinova je klasi\xc4\x8dno gimnazijo obiskovala v Ljubljani (od 1938 do 1941). Po prisilni izselitvi dru\xc5\xbeine v Nem\xc4\x8dijo je \xc5\xa1olanje nadaljevala na gimnaziji v Bregenzu ob Bodenskem jezeru, kjer je leta 1946 maturirala. Na Filozofski fakulteti v Ljubljani je \xc5\xa1tudirala germanistiko in romanistiko. Po kon\xc4\x8danem \xc5\xa1tudiju se je posvetila prevajanju.\n_START_SECTION_\nDelo\n_START_PARAGRAPH_\nPrevajalski opus Jakopinove obsega nad sedemdeset knji\xc5\xbenih prevodov (Sovretova nagrada 1985), \xc5\xa1tevilne prevode za RTV Slovenijo in nekaj za gledali\xc5\xa1\xc4\x8de. Leposlovne prispevke je objavljala v razli\xc4\x8dnih revijah in \xc4\x8dasopisih: Ciciban, Pionir, Mladina, Otrok in dru\xc5\xbeina, Problemi, Rodna gruda, Sodobnost, Delo, Tedenska tribuna._NEWLINE_Leta 1962 je v zbirki \xc5\xa0koljka pri zalo\xc5\xbebi Mladinska knjiga (MK) iz\xc5\xa1el njen prvi roman \xc5\xbdarometi (predelana izdaja v samozalo\xc5\xbebi leta 1996). Leta 1963 je zalo\xc5\xbeba Borec izdala njen drugi roman Devet fantov in eno dekle (Kajuhova nagrada), ki je v predelani izdaji iz\xc5\xa1el \xc5\xa1e leta 1978 pri MK. Povest Veronika je iz\xc5\xa1la pri isti zalo\xc5\xbebi leta 1980, predelana izdaja pod naslovom Slovo od dekli\xc5\xa1tva pa v samozalo\xc5\xbebi leta 1996._NEWLINE_Otro\xc5\xa1ke pesmi so leta 1986 iz\xc5\xa1le v pesni\xc5\xa1ki zbirki Anina uspavanka (MK), 1995 pa izbor kratke proze z naslovom Du\xc5\xa1a, kaj \xc5\xbeeli\xc5\xa1 (samozalo\xc5\xbeba); tri radijske igre je objavila leta 1996 pod naslovom Na vrhu svobode._NEWLINE_Pesni\xc5\xa1ka zbirka Pesmi s podnaslovom Se praprot budi je v samozalo\xc5\xbebi iz\xc5\xa1la leta 1995; istega leta je iz\xc5\xa1la tudi razli\xc4\x8dica v nem\xc5\xa1kem jeziku z naslovom Die Farnstunde.'